П Р О Т О К О Л    № 16

от заседание на
Комисията по анализ и отчитане степента на натовареност
на органите на съдебната власт
към Висшия съдебен съвет

29 април 2014 г.

Днес, 29.04.2014 г., вторник, от 14.30 ч., се проведе заседание на Комисията по анализ и отчитане степента на натовареност на органите на съдебната власт ( Комисията по натовареност ) при ВСС, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:

ЧЛЕНОВЕ:	КАЛИН КАЛПАКЧИЕВ
ЕЛКА АТАНАСОВА

ГАЛИНА КАРАГЬОЗОВА - отсъства
КАМЕН ИВАНОВ
МАРИЯ КУЗМАНОВА
МИЛКА ИТОВА
РУМЕН БОЕВ
РУМЕН ГЕОРГИЕВ
ЮЛИАНА КОЛЕВА - отсъства	

На заседанието присъстват експертните сътрудници към Комисията по натовареност: Красимира Василева – началник отдел „ЮОДКВСС” към дирекция „Правна”, и Румен Митев – главен експерт „Съдебна статистика”, от администрацията на Висшия съдебен съвет.

След разисквания по предварително обявения дневен ред и допълнително постъпилите, резолирани до комисията материали,

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Включва към дневния ред следните допълнителни точки:

- Извлечение от Протокол № 18/29.04.2014 г. от заседание на Комисия „Публична комуникация”, с приложен Проект на Процедура за публична реакция в случай на политическо вмешателство в съдебната власт и наказателното преследване – като точка 5 от дневния ред;

- Проект на Стратегически план на Висшия съдебен съвет за периода 2014-2017 г. /април 2014 г./, за становище в срок до 13.05.2014 г., което да бъде предоставено на Комисия „Бюджет и финанси” – като точка 6 от дневния ред;

- Предложение от Център на НПО в Разград относно Годишната програма за дейността на ВСС за 2014 г. /вх. № 97-00-147/22.04.2014 г./ - като точка 7 от дневния ред;

- Писмо от административния ръководител – председател на Районен съд – Монтана във връзка с проблеми в обезпечеността с числен съдийски състав на съда /вх. № 11-07—826/24.04.2014 г./ - като точка 8 от дневния ред;

- Справки за индивидуалната натовареност на следователите в специализираните отдели на НСлС и следствените отдели на прокуратурите в страната за първото тримесечие на 2014 г. /вх. № 11-12-025/24.04.2014 г./ - като точка 9 от дневния ред;

- Писмо от Районен съд – Девин във връзка с процента натовареност на административния ръководител и районния съдия /вх. № 91-00-059/25.04.2014 г./ - като точка 10 от дневния ред.

ПО ДНЕВНИЯ РЕД

1. ОТНОСНО: Проект на решение на ВСС за приемане на основните резултати от пилотното емпирично изследване на натовареността на съдиите, проведено в периода декември 2013 г. - януари 2014 г.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

1.1. Приема резултатите от проведеното пилотно емпирично изследване и проекта за решение на ВСС.

1.2. Предлага на ВСС проекта за решение и резултатите от пилотното изследване по т. 1.1 за обсъждане и приемане в първото му заседание, което ще бъде свикано след празничните и почивни дни в периода 1 – 6 май 2014 година.

2. ОТНОСНО: Проект на становище по предложението за закриване на Районен съд гр. Балчик, направено от Комисията по предложенията и атестирането с решение по т. Д-34 по Протокол № 15/04.03.2014 г. /отложена т.4 от предишното заседание на Комисията по натовареност/.

Докладва председателят на комисията Калин Калпакчиев: 
Постъпило е Решение на Комисията по предложенията и атестирането (КПА) при ВСС по протокол № 15/04.03.2014 г., с което се предлага на ВСС закриване на Районен съд гр. Балчик. Предложението за закриване на РС Балчик е изпратено на Комисията по анализ и отчитане на степенна на натовареност в органите на съдебната власт за анализиране на възможностите за закриване на РС Балчик и РП Балчик с правоприемник РС Каварна и РП Каварна. Мотивите към решението на КПА са следните: при открита процедура по чл. 194 ЗСВ за преместване на съдии от РС Балчик в по-натоварен съд е констатирана липса на желаещи съдии за преместване. След като е установила невъзможност за оптимизиране на съдийските щатове КПА предлага закриване на РС Балчик с правоприемник РС Каварна, поради натовареност на РС Балчик под средната за нивото на районните съдилища и поради близкото разстояние на Балчик до Каварна, поради което пътуването на съдиите от гр. Балчик до гр.Каварна не се явява сериозна пречка за изпълнение на служебните им задължения.

Комисията по натовареност, след като се запозна с данните относно натовареността на РС Балчик и РС Каварна за последните три години – от 2011 г., 2012 г. и 2013 г., както и с данните относно демографската картина в общините, които се обслужват от РС Балчик и от РС Каварна, достигна до следните констатации по фактите:

•	По отношение на гражданските дела се наблюдава сравнително устойчиво ниво на постъпленията в РС Балчик и в РС Каварна. През 2011 г. в РС Каварна са постъпили 963 граждански дела, през 2012 г . – 740, през 2013 г- - 978, от което се вижда, че колебанието не е особено значително. Подобна е картината в РС Балчик – за 2011 г. са постъпили 1213 граждански дела, за 2012 г. – 1012, също 1012 са гражданските дела и през 2013 г. Сходни са данните и за процентното съотношение на производствата по чл. 410 и чл. 417 ГПК към общия броя на гражданските дела. За 2013 г. в РС Каварна 35,21% от гражданските дела са били заповедни производства, а РС Балчик този процент е бил 35,88 %. Делът на заповедните производства е под средния за страната (около 50%), което е индиция за по-високата натовареност на двете районни съдилища.

•	По отношение на наказателните дела. През 2011 г. в РС Каварна наказателните дела са били 358, през 2012 г. – 449, през 23013 г. – 482. В РС Балчик наказателните дела са били през 2011 г. 587, през 2012 г. – 583, през 2013 г. – 649. В рамките на наказателните дела процента на частните наказателни дела не е висок. За 2013 г. в РС Каварна частните наказателни дела са били 98 от общо 482 наказателни дела, в РС Балчик от 649 наказателни дела 131 са били частни. Тези данни също сочат на по-висока натовареност на двете районни съдилища.

•	Общо делата – граждански и наказателни, за двете съдилища са със сравнително сходни цифри, като брой дела. В РС Каварна през 2011 г. са били разгледан 1321 дела, срещу 1800 в РС Балчик; през 2012 г. – 1189 броя дела в РС Каварна, срещу 1595 броя в РС Балчик; през 2013 г. – 1460 броя дела в РС Каварна, срещу 1661 броя дела в РС Балчик.

•	Следва да се отчете и щатната численост на съдиите в двете съдилища. В РС Балчик съдиите през 2011 г. са били шестима, толкова са били и през 2012 г. и през 2013 г. В РС Каварна съдиите са били шестима през 2011 г. и през 2012 г., а през 2013 г. са станали четирима, след като са били закрити две свободни щатни съдийски длъжности в РС Каварна за сметка на откриването на две съдийски щатни бройки в РС Варна.
Обобщените данни за натовареността при посочените съдийски щатни длъжности и при установения брой дела са следните: 
•	няма данни за незаети щатни длъжности за съдия, поради което щатната натовареност отговаря на действителната натовареност в най-голяма степен;
•	в РС Каварна щатната натовареност през 2011 г. е била 18,35 броя дела за 1 месец на съдия срещу 25 броя дела за 1 месец на съдия в РС Балчик;
•	през 2012 г.в РС Каварна – 16,51 дела за 1 месец на съдия срещу 22 броя дела за 1 месец на съдия в РС Балчик;
•	през 2013 г., след намаляване на щатната численост за съдиите с 2 длъжности, в РС Каварна натовареността се е увеличила до 30 броя дела на 1 съдия на месец срещу 23 броя дела на 1 съдия за месец в РС Балчик.

•	Интерес представляват и данните за населението. Видно от официалните данни от НСИ към 1 февруари 2011 г. населението общо в Община Каварна и община Шабла е 20 427 жители, които се обслужват от РС Каварна, а в община Балчик населението към същата дата е 20 317 жители и се обслужва от РС Балчик. Следва да се отбележи, че в територията на община Балчик се включва и КК Албена, което води до сезонно увеличаване на населението, а оттам е и предпоставка за  ръст на съдебните производства.

В резултат на събраните към момента данни Комисията по натовареност не може да вземе обосновано решение за това дали се налага закриване на РС Балчик или закриване на РС Каварна, или на който и да е друг съд в съдебния район на Добрички окръжен съд, тъй като към момента не са налице пълните база данни, които могат да позволят вземане на обосновано, мотивирано и правилно решение в този смисъл. Поради това Комисията по натовареност намира, че предложението на Комисията по предложенията и атестирането е необосновано и неоснователно. Както Комисията по натовареност посочи при вземане на решението във връзка с предложението за закриване на РС Чепеларе, и тук счита за необходимо да отбележи, че всички въпроси във връзка с реформата на съдебната карта на районните съдилища трябва да се решат едновременно, комплексно и при наличие на анализ на възможно най-пълна информация и данни, които има отношение, както за честотата на съдебните дела (демографски тенденции, социално-икономически фактори, инфраструктура и т.н), така и за достъпа до правосъдие (пътна инфраструктура, разстояние между населените места, достъпност и качество на интернет услугите и т.н.). 
В този смисъл Комисията по натовареност намира, че няма да разглежда поотделно конкретни предложения за закриване на отделни съдилища, а счита, че въпроса за реформа на съдебната карта трябва да бъде предмет на цялостен анализ и решение по инстанционни нива – за районните, окръжните, апелативните, административните, в какъвто смисъл беше взето решение и от ВСС в заседанието на 17 април 2014 г. Предложенията за реформа на съдебната карта ще бъдат предложени след пълен и задълбочен анализ на всички фактори и данни, които определят честота на съдебните дела (демографски, социално-икономически фактори и т.н.) и достъпа до правосъдие. Комисията по натовареност препоръчва на членовете на ВСС и на постоянните комисии при ВСС да не поставят немотивирани предложения за закриване на органи на съдебна власт, тъй като така се компрометира процеса на реформа на съдебната карта и се създава изкуствено напрежение сред магистратите и съответните местни общности. 

Предвид горното и след проведено гласуване, с пълно единодушие 

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

2.1. Не подкрепя предложението на Комисията по предложенията и атестирането за закриване на РС Балчик и РП Балчик по изложените по-горе мотиви.

2.2. Препис от решението по т. 2.1., заедно с докладваните данни, констатациите и мотивите, да се изпрати за сведение на главния прокурор на РБ, на председателя на ВКС, на председателите на ОС Добрич, РС Балчик и РС Каварна, и на министъра на правосъдието.

3. ОТНОСНО: Организация на дейността на комисията по изпълнение решението на ВСС по Протокол № 18/17.04.2014 г., т. 72, във връзка с приетия Анализ на натовареността на органите на съдебната власт (съдилища) през 2013 г. 

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

3.1. Възлага на г-жа Мария Кузманова и г-жа Милка Итова в срок до един месец да подготвят проект за допълнение на Анализа за натовареността на органите на съдебната власт през 2013 г. /съдилища/ по смисъла на решението на ВСС по т.72.4 от Протокол № 18/17.04.2014 г.

3.2. Във връзка с изпълнение на решението на ВСС по т. 72.5 от Протокол № 18/17.04.2014 г.:
а/ приема изготвеното от г-жа Елка Атанасова писмо, което да се изпрати до главния прокурор за посочване на представители от Прокуратурата на Република България за участници в работната група;
б/ определя за участие в работната група от страна на Комисията по натовареност: Калин Калпакчиев, Елка Атанасова;
в/ изпраща настоящото решение на КСА, КПА и КПВ, които в срок до 23.05.2014 г. да посочат на Комисията по натовареност представители в работната група от съответните комисии;
г/ след посочване на представители от страна на ПРБ, КСА, КПА и КПВ, Комисията по натовареност да подготви проект на състав на работната група, визирана в решението на ВСС по т. 72.5 от Протокол № 18/17.04.2014 г., който да бъде предложен на ВСС за приемане.

4. ОТНОСНО: Текуща информация за резултатите към 11.04.2014 г. от електронната анкета за дейността на ВСС за 2013 г. на интернет страницата на ВСС, предоставена от Комисия „Публична комуникация”.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Приема за запознаване предоставената текуща информация за резултатите от електронната анкета за дейността на ВСС за 2013 г., предоставена от Комисия „Публична комуникация”.

5. ОТНОСНО: Извлечение от Протокол № 18/29.04.2014 г.  от заседание на  Комисия „Публична комуникация”, с приложен Проект на Процедура за публична реакция в случай на политическо вмешателство в съдебната власт и наказателното преследване.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Приема за сведение предоставения от Комисия „Публична комуникация” проект.

6. ОТНОСНО: Проект на Стратегически план на Висшия съдебен съвет за периода 2014-2017 г. /април 2014 г./, за становище в срок до 13.05.2014 г., което да бъде предоставено на Комисия „Бюджет и финанси”.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Приема за запознаване предоставения проект.

7. ОТНОСНО: Предложение от Център на НПО в Разград относно Годишната програма за дейността на ВСС за 2014 г. /вх. № 97-00-147/22.04.2014 г./

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Приема за сведение предложението от Центъра на НПО в Разград.

8. ОТНОСНО: Писмо от административния ръководител – председател на Районен съд – Монтана във връзка с проблеми в обезпечеността с числен съдийски състав на съда /вх. № 11-07—826/24.04.2014 г./

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Приема за сведение изложените обстоятелства в писмото от председателя на Районен съд – Монтана.

9. ОТНОСНО: Справки за индивидуалната натовареност на следователите в специализираните отдели на НСлС и следствените отдели на прокуратурите в страната за първото тримесечие на 2014 г. /вх. № 11-12-025/24.04.2014 г./

Справките постъпват във връзка с изискването им от Комисията по натовареност съгласно нейно решение по т.3.2 от Протокол № 5 от 04.02.2014 г.

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

9.1. Приема за сведение представените справки. Същите ще бъдат взети предвид при извършване на анализ на натовареността на следователите във връзка с подготовка за изпълнение на дейност 2.5, залегнала в Годишния план за дейностите на комисията за 2014 г.

9.2. Възлага на г-н Румен Георгиев да създаде организация за провеждане на събитието, предвидено в Дейност 2.5 от Годишния план за дейностите на Комисията по натовареност за 2014 г., а именно - Дискусионна кръгла маса за натовареността на следователите.

10. ОТНОСНО: Писмо от Районен съд – Девин във връзка с процента натовареност на административния ръководител и районния съдия /вх. № 91-00-059/25.04.2014 г./

КОМИСИЯ ПО АНАЛИЗ И ОТЧИТАНЕ СТЕПЕНТА НА
НАТОВАРЕНОСТ НА ОРГАНИТЕ НА СЪДЕБНАТА ВЛАСТ
Р Е Ш И :

Приема за сведение писмото от председателя на Районен съд – Девин.

ПРЕДСЕДАТЕЛ
НА КОМИСИЯТА:  /п/  КАЛИН КАЛПАКЧИЕВ